Արամ Ա. Կաթողիկոս Ս. Աստուածածին վանքի վեհարանին մէջ ողջունեց երկու պատրիարքները, որոնք, իրենց հերթին, ուրախութիւն յայտնեցին՝ անգամ մը եւս Ս. Աստուածածին վանքին մէջ գտնուելու առիթին բերումով։ Ելոյթներուն յաջորդած հիւրասիրութեան ընթացքին Արամ Ա. Կաթողիկոս երկու պատրիարքներուն նուիրեց Ս. Գրիգոր Նարեկացիի «Մատեան ողբերգութեան» գործին ամենէն հին ձեռագրի յատուկ կերպով պատրաստուած կրկնօրինակը։ Անթիլիասի աղբիւրները հաղորդեցին, որ այս հանդիպումը առիթ հանդիսացաւ դաւանակից երեք եկեղեցիներու դարաւոր բարեկամութեան վերահաստատման։ Ս. Աստուածածին վանքէն ներս տեղի ունեցած այս հանդիպումին նախորդած օրերուն Արամ Ա. Կաթողիկոս Թաւատրոս Բ. Պատրիարք եւ Աֆրամ Բ. Պատրիարք հանդիպում մըն ալ ունեցան Աթանէշի Ասորի ուղղափառ եկեղեցւոյ վանքին մէջ։ Այս վանքը Լիբանանէ ներս Ասորի ուղղափառ եկեղեցւոյ պատկանող մեծ սրբավայր մըն է։ Երեք հոգեւոր առաջնորդները խորհրդակցեցան հայ, ղպտի եւ ասորի եկեղեցիներու վերաբերեալ հարցերու եւ մարտահրաւէրներու շուրջ՝ յատկապէս Միջին Արեւելքի ծիրէն ներս։ Այս երեք եկեղեցիներու միջեւ հաստատուած է գործակցութեան ձեւաչափ մը 1997 թուականէն ի վեր։ Սոյն ձեւաչափի նպատակն է ընդհանրապէս յիշեալ երեք եկեղեցիներուն եւ մասնաւորաբար Միջին Արեւելքէ ներս անոնց համայնքներուն վերաբերեալ նիւթեր քննարկել եւ միացեալ լուծումներ որոնել՝ շեշտը դնելով միշտ գործակցութեան վրայ։